b'\n_START_ARTICLE_\nTeddykarhu\n_START_PARAGRAPH_\nTeddykarhu tai nallekarhu on pehme\xc3\xa4karvaisesta plyysist\xc3\xa4 valmistettu lelukarhu.\n_START_SECTION_\nHistoriaa\n_START_PARAGRAPH_\nNimens\xc3\xa4 lelukarhu on saanut Yhdysvaltain presidentin Theodore \xe2\x80\x9dTeddy\xe2\x80\x9d Rooseveltin mukaan, joka oli tunnettu suurriistan mets\xc3\xa4st\xc3\xa4j\xc3\xa4. Usein kerrotun tarinan mukaan Roosevelt matkusti Mississippiin ratkaisemaan osavaltion rajakiistaa Louisianan kanssa. H\xc3\xa4nen is\xc3\xa4nt\xc3\xa4ns\xc3\xa4 veiv\xc3\xa4t presidentin karhunmets\xc3\xa4stykseen. Presidentill\xc3\xa4 ei kuitenkaan ollut mets\xc3\xa4stysonnea ja niinp\xc3\xa4 h\xc3\xa4nen is\xc3\xa4nt\xc3\xa4ns\xc3\xa4 nappasivat karhun kiinni ja kutsuivat Rooseveltin ampumaan sen. Roosevelt kuitenkin kielt\xc3\xa4ytyi ampumasta karhua. Aiheesta Clifford Berryman piirsi 16. marraskuuta 1902 Washington Postissa ilmestyneen pilakuvan, josta tuli nopeasti suosittu ja sit\xc3\xa4 julkaistiin uudelleen monissa paikoissa._NEWLINE_Pilapiirroksen inspiroimana brooklynilaiset Morris ja Rose Michtom valmistivat karhun, jolle antoivat nimen \xe2\x80\x9dTeddy\xe2\x80\x99s Bear\xe2\x80\x9d ja sijoittivat sen kauppansa ikkunaan. Toisin kuin aiemmat lelukarhut, teddykarhu n\xc3\xa4ytti herttaiselta ja viattomalta kuten karhu Berrymanin piirroksessa. Yhdess\xc3\xa4 Butler Brothersin kanssa Michtomit perustivat Yhdysvaltain ensimm\xc3\xa4isen teddykarhuja valmistaneen yrityksen, Ideal Novelty and Toy Companyn._NEWLINE_Samaan aikaan vuonna 1902 Saksan Leipzigiss\xc3\xa4 Richard Steiff teki ensimm\xc3\xa4isen prototyyppins\xc3\xa4 teddykarhusta t\xc3\xa4tins\xc3\xa4 Margarete Steiffin lelufirmalle. Maaliskuussa 1903 Leipzigin lelumessuilla Steiffit esitteliv\xc3\xa4t ensimm\xc3\xa4isen karhunsa, Baer 55PB, mutta se her\xc3\xa4tti melko v\xc3\xa4h\xc3\xa4ist\xc3\xa4 mielenkiintoa. Sitten kuitenkin Hermann Berg, er\xc3\xa4\xc3\xa4n New Yorkin tavaratalon leluostaja, tiet\xc3\xa4en \xe2\x80\x9dTeddyn karhuja\xe2\x80\x9d kohtaan osoitetun mielenkiinnon Yhdysvalloissa, vei Steiffin nallet Amerikan markkinoille tilaamalla 3\xc2\xa0000 nallea._NEWLINE_Maailman ensimm\xc3\xa4inen teddykarhu-museo perustettiin Petersfieldiin, Englantiin vuonna 1984.'